Nordjyllands Politi beder borgere om hjælp til at finde frem til forsvunden person.

Nordjyllands Politi efterlyser lige nu Oliver Ibæk Lund, der er forsvundet efter en bytur natten mellem torsdag og fredag. Det skriver de på Twitter. Oliver Ibæk Lund er sidst set på Toldbod Plads i Aalborg cirka klokken 01. Han er 21 år og beskrives som en mand af almindelig bygning med mørkt kort hår. Natten hvor han forsvandt, var han iført en mørk uldfrakke, lyseblå jeans og brune sko. Han bærer desuden briller. Hvis du har set eller hørt noget, så bedes du kontakte Nordjyllands Politi på 114.